Na temelju članka 32. stavka 1. i članka 33. stavka 1. Zakona o udrugama („Narodne novine“ broj 74/14, 70/17, 98/19 i 151/22), a u vezi sa Zakonom o Hrvatskom crvenom križu („Narodne novine“ broj 71/10 i 136/20) i na temelju članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na \_\_. sjednici održanoj \_\_\_\_\_\_\_\_2025. godine, donijelo je

**PROGRAM**

**javnih potreba u području djelovanja udruga građana**

**Grada Koprivnice za 2026. godinu**

**Članak 1.**

Programom javnih potreba u području djelovanja udruga građana Grada Koprivnice za 2026. godinu (u daljnjem tekstu: „Program“) utvrđuju se javne potrebe koje obuhvaćaju djelatnosti, programe i aktivnosti od interesa za Grad Koprivnicu, s ciljem poticanja građana na aktivno uključivanje i sudjelovanje u razvoju lokalne zajednice:

* nesmetano izražavanje, zastupanje i uvažavanje različitih interesa i vrednota,
* pokretanje inicijativa usmjerenih na određene društvene mjere,
* obavljanje socijalnih i javnih usluga od općeg interesa na području obrazovanja, zdravstva i socijalne skrbi,
* poticanje međusobnog udruživanja, povezivanja i suradnje u rješavanju općih interesa,
* jačanje kapaciteta organizacija civilnog društva,
* razvoj volonterizma.

**Članak 2.**

Za ostvarivanje javnih potreba iz članka 1. ovog Programa, planirat će se sredstva u Proračunu Grada Koprivnice za 2026. godinu, u ukupnom iznosu **od 281.020 EUR** u okviru slijedećih aktivnosti i programa:

|  |  |  |
| --- | --- | --- |
| PROGRAM | SUFINANCIRANJE PROGRAMA UDRUGA |  |
| A301901 | Sufinanciranje programa udruga iz Domovinskog rata | 8.670 |
| A301902 | Sufinanciranje programa udruga za rad s djecom i mladeži | 16.670 |
| A301903 | Sufinanciranje programa udruga žena | 8.670 |
| A301907 | Sufinanciranje programa civilnog društva za unaprjeđenje kvalitete života osoba s invaliditetom | 20.670 |
| A301909 | Sufinanciranje programa udruga iz područja zdravstva i socijalne skrbi | 20.670 |
| A301905 | Kapaciteti udruga | 49.000 |
| A301904 | Sufinanciranje programa ostalih udruga | 19.660 |
| A301908 | Sufinanciranje programa udruga – zdravstva i socijalne skrbi – Gradsko društvo crvenog križa | 137.010 |
| **UKUPNO** | | **281.020** |

**Članak 3.**

Program provodi Grad Koprivnica u suradnji s udrugama građana.

Sufinanciranja programa/projekata udruga građana Grad Koprivnica provodi:

* sukladno Pravilniku o financiranju javnih potreba Grada Koprivnice („Glasnik Grada Koprivnice“ broj 3/15, 3/16 i 7/19) i Pravilniku o financiranju javnih potreba Grada Koprivnice – bez raspisivanja javnog poziva („Glasnik Grada Koprivnice“ broj 3/16, 6/23) ) i Strategiji razvoja Grada Koprivnice do 2030. godine („Glasnik Grada Koprivnice“ broj 2/22), te predlaže sufinanciranje programa/projekata do visine sredstava osiguranih u Proračunu Grada Koprivnice u sklopu programa „Sufinanciranje programa udruga“,
* na temelju zahtjeva udruga građana, a kada se radi o programima/projektima/aktivnostima koje su od značaja za razvoj civilnog društva u Gradu Koprivnici,
* sukladno Zakonu o Hrvatskom crvenom križu („Narodne novine“ broj 71/10 i 136/20).

**Članak 4.**

Sufinanciraju se programi/projekti od interesa za opće dobro, čije provođenje kroz dugoročni ili vremenski ograničeni rok daje vidljivu dodanu društvenu vrijednost kojom se podiže kvaliteta života pojedinaca i unapređuje razvoj šire društvene zajednice, u sljedećim područjima:

* rad s djecom, mladima i roditeljima,
* rad s hrvatskim braniteljima iz Domovinskog rata i članovima njihovih obitelji,
* razvoj kapaciteta udruga,
* unapređenje kvalitete života osoba s invaliditetom,
* skrb o starijim osobama,
* promicanje zdravog načina života i zaštita zdravlja,
* socijalna skrb,
* promicanje i zaštita ljudskih prava i sloboda,
* zaštita okoliša i prirode,
* zaštita potrošača,
* zaštita i uzgoj životinja,
* afirmacija i unaprjeđenje volonterima,
* rad sa sudionicima Drugog svjetskog rata i civilnim invalidima rata,
* nacionalne manjine, rad i djelovanje službe traženja,
* javne ovlasti i redovna djelatnost Crvenog križa.

Na sjednici Gradskog vijeća Grada Koprivnice održanoj 21.03.2022. godine usvojena je Strategija razvoja grada Koprivnice do 2030. godine (Glasnik Grada Koprivnice 2/22)(dalje u tekstu: Strategija).

Jedan od razvojnih prioriteta Strategije jest jačanje stručnih kapaciteta i promocija rada organizacija civilnog društva te jačanje uloge organizacija civilnog društva u zajednici.

Strategija se, između ostaloga, bavi jačanjem uloge organizacija civilnog društva i stvaranjem poticajnog okruženja za razvoj kulture i civilnog društva. Također, radit će se na jačanju stručnih kapaciteta i na promociji njihovog rada s ciljem podizanja svijesti u zajednici o važnosti kulture i daljnjeg razvoja civilnog sektora. Naglasak se stavlja i na kvalitetnu promociju, bolju vidljivost i prepoznatljivost u zajednici. Istodobno je cilj ostvariti daljnju suradnju između jedinice lokalne samouprave i dionika u kulturi te stvoriti uvjete za kontinuirano održavanje programa/projekata iz područja kulture.

Temeljni ciljevi ovog Programa usuglašeni su s vizijom razvoja u gore navedenoj Strategiji i odnose se na:

* Osiguravanje adekvatnih uvjeta za djelovanje organizacija civilnog društva ,
* Stvaranje poticajnog okruženja za razvoj civilnog društva,
* Osiguravanje stabilnog i kontinuiranog financiranja programskih aktivnosti organizacija civilnog društva.

**Članak 5.**

Za javne potrebe iz članka 1. ovog Programa osiguravaju se sredstva u Proračunu Grada Koprivnice za provođenje programa, projekata i aktivnosti od značaja za Grad Koprivnicu i to kako slijedi:

1. **Rad s djecom, mladima i roditeljima**

**Aktivnost: A301902**

Područje rada s djecom, mladima i roditeljima obuhvaćaju edukaciju djece i mladih, edukacije roditelja, jačanje kapaciteta obiteljske zajednice, ekologiju, zdrav način života i prehrane, poticanje kreativnosti i stvaralaštva, razvoj komunikacijskih i socijalizacijskih vještina, preventivne i rehabilitacijske programe za djecu i mlade s rizikom poremećaja u ponašanju, rad s darovitom djecom te inovativne aktivnosti provođenja slobodnog vremena, rad s djecom s teškoćama u razvoju, boravak osnovnoškolske djece, međunarodna suradnja djece i mladih, prevencija nasilja nad i među djecom, rad s darovitom djecom.

1. **Rad s hrvatskim braniteljima Domovinskog rata i članovima njihovih obitelji**

**Aktivnost: A301901**

Područje rada s hrvatskim braniteljima Domovinskog rata i članovima njihovih obitelji obuhvaćaju redovan rad udruge, radno-okupacijsku terapiju, humanitarnu, materijalnu, financijsku i psihosocijalnu pomoć, organiziranje tribina i okruglih stolova, informiranje i educiranje o ostvarivanju određenih prava te obilježavanje obljetnica vezanih uz Domovinski rat.

1. **Unapređenje kvalitete života osoba s invaliditetom**

**Aktivnost: A301907**

Područje unaprjeđenja kvalitete života osoba s invaliditetom obuhvaća radno-okupacijske aktivnosti s ciljem rehabilitacije i resocijalizacije, psihosocijalne podrške osoba s invaliditetom i njihovih članova obitelji, osnaživanje resursa osoba s invaliditetom, poticanje inkluzije, senzibiliziranje zajednice o potrebama i mogućnostima osoba s invaliditetom, informiranje o osobama s invaliditetom, inovativne socijalne usluge i modeli skrbi u zajednici koji doprinose neovisnom življenju i socijalnom uključivanju osoba s invaliditetom, uključujući potporu razvoju mobilnih timova i formiranja integrirane i kvalitetne mreže pružatelja usluga.

1. **Promicanje zdravog načina života i zaštite zdravlja**

**Aktivnost: A301909**

Područje promicanja zdravog načina života i zaštite zdravlja obuhvaća aktivnosti podizanja svijesti građana o važnosti osobne i aktivne brige o zdravlju, važnosti rekreacije i pravilne prehrane, preventivne i terapijske programe, programe psihosocijalne rehabilitacije i edukacije, informiranja i savjetovanja, javnih tribina, okruglih stolova i predavanja, promoviranje o pravima pacijenata, prevencije pretilosti te istraživačke aktivnosti koje prikazuju sliku zdravlja Grada Koprivnice, zdrava i uravnotežena prehrana, zaštita mentalnog zdravlja, prevencija svih oblika ovisnosti.

1. **Socijalna skrb**

**Aktivnost: A301909**

Područje socijalne skrbi obuhvaća aktivnosti psihosocijalne pomoći i jačanje kapaciteta djece, mladih i drugih osoba u potrebi, prevencije socijalne isključenosti beskućnika, nezaposlenih osoba i djece, prevencije poremećaja u ponašanju, ovisnosti i ostalih psihosocijalnih problema, usluge intenzivne podrške djeci i odraslima koji su se zatekli u kriznim i nepovoljnim situacijama, usluge podrške u procesu traženja adekvatnog rješenja za stanovanje i posredovanje u procesu traženja rješenja za stanovanje ili stambeno zbrinjavanje osobito beskućnika i žrtava obiteljskog nasilja. Skrb o starijim osobama obuhvaća promicanje aktivnog starenja i povećanje socijalne uključenosti u život zajednice, sportsko-rekreativne, kreativne i edukativne aktivnosti, programe aktivne brige o vlastitom zdravlju, programe informiranja i educiranja o određenim zdravstvenim problemima, programe senzibilizacije zajednice o problemima starijih osoba.

1. **Ostala područja**

**Aktivnost: A301904, A301903**

Područje **zaštite potrošača** obuhvaća aktivnosti informiranja i edukacije građana, pravne i ekonomske zaštite pri kupnji i stjecanju na drugi način proizvoda i usluga zaštiti od opasnosti za život, zdravlje i imovinu, osnivanje info pulta za potrošače. Područje **zaštite i uzgoja životinja** podrazumijeva aktivnosti smještaja, prehrane i liječenja napuštenih ljubimaca, prehrane i skrbi o životinjama u prirodi. Područje rada sa sudionicima **Drugog svjetskog rata i civilnim invalidima rata** obuhvaća humanitarnu, materijalnu, financijsku i psihosocijalnu pomoć, informiranje i educiranje o ostvarivanju određenih prava, obilježavanje obljetnica vezanih uz Drugi svjetski rat. Područje **rada udruga žena** obuhvaća promicanje ravnopravnosti spolova, osnaživanje žena u društvenom, ekonomskom i kulturnom životu, pružanje podrške u ostvarivanju njihovih prava, očuvanje tradicije i kulturne baštine, njegovanje lokalnih običaja te prijenos znanja i vještina na mlađe generacije. Područje **promicanja i zaštite ljudskih prava i sloboda** obuhvaća informiranje i educiranje o pravima, odgovornostima i obavezama, savjetovanje s ciljem prevencije zanemarivanja, elektroničkog, emocionalnog, tjelesnog i seksualnog nasilja nad djecom i odraslima te educiranje javnosti o pravima i mogućnostima svakog građanina. Područje **zaštite okoliša i prirode** obuhvaća aktivnosti informiranja o prirodnim bogatstvima, ekološkim zakonitostima, prirodnom krajoliku i zavičaju, o flori i fauni, programi koji pružaju usluge edukacije o negativnim utjecajima zagađivanja na okoliš, motiviraju na aktivnu brigu o okolišu i smanjenju količine otpada, programi razvoja eko vrta te znanstvena i stručna istraživanja. Područje **nacionalnih manjina** obuhvaća promicanje i zadržavanje kulturnog identiteta manjina, pružanje pomoći u svakodnevnom životu, a radi ostvarivanja prava i dužnosti pripadnika nacionalnih manjina.

1. **Afirmacija i unaprjeđenje volonterizma**

**Aktivnost: A301904**

Područje kojim se afirmira i unaprjeđuje volonterizam odnosi se na aktivnosti informiranja i educiranja o mogućnostima volontiranja, pravima i obvezama volontera, vrednovanja volontiranja, osnivanje baze volontera i volonterskog centra te organiziranje humanitarnih akcija za osobe u potrebi.

1. **Razvoj kapaciteta udruga**

**Aktivnost: A301905**

Područje usmjereno razvoju kapaciteta udruga odnosi se na pružanje nematerijalne podrške u smislu osiguranja prostora, prijevoza, tehničke opreme i ostalih nematerijalnih pomoći (troškova energenata i telefona) važnih za nesmetan rad udruge te širenje djelatnosti, prijavljivanje programa na natječaje strukturnih fondova, razvijanje socijalnog poduzetništva i osnivanje zajednice udruga.

1. **Gradsko društvo Crvenog križa Koprivnica**

**Aktivnost: A301908**

Sufinancira se područje rada i djelovanje službe traženja i javne ovlasti te redovna djelatnost Crvenog križa koju provodi Gradsko društvo Crvenog križa Koprivnica na temelju Zakona o Hrvatskom crvenom križu („Narodne novine“ broj 71/10 i 136/20).

**Članak 6.**

U Proračunu Grada Koprivnice za 2026. godinu, za ostvarivanje javnih potreba iz članka 1. ovog Programa, planiraju se sredstva u ukupnom iznosu **od 281.020 EUR**, a ista će biti raspoređena kako slijedi:

* iznos od 144.010 EUR kao i ostala nematerijalna prava iz članka 5., stavka 1., točaka 1. do 8. ovog Programa udruge građana ostvaruju sukladno odredbama Ugovora koji će biti sklopljen s udrugom na temelju odredbi Pravilnika o financiranju javnih potreba Grada Koprivnice („Glasnik Grada Koprivnice“ broj 3/15, 3/16 i 7/19),
* iznos od 137.010 EUR iz članka 5., stavka 1., točke 9. ovog Programa, Gradsko društvo Crvenog križa Koprivnica ostvaruje sukladno zakonskim propisima i odredbama.

**Članak 7.**

Udruge čiji se programi/projekti sufinanciraju iz Proračuna Grada Koprivnice za 2026. godinu, o svom radu i realizaciji sredstava utvrđenih ovim Programom, dužne su podnijeti financijsko i opisno izvješće Gradu Koprivnici o svakom pojedinačnom sufinanciranom programu/projektu u roku od 30 dana nakon završetka programa/projekta, a najkasnije do 10. prosinca 2026. godine odnosno za programe/projekte koji se provode u prosincu 2026. godine do 10. siječnja 2027. godine.

**Članak 8.**

Ovaj Program objavit će se u „Glasniku Grada Koprivnice“, a stupa na snagu 1. siječnja 2026. godine.

GRADSKO VIJEĆE

GRADA KOPRIVNICE

KLASA:

URBROJ:

Koprivnica,

PREDSJEDNIK:

Ivan Pal

**OBRAZLOŽENJE**

**I. Zakonska osnova**

Pravni temelj za donošenje Programa javnih potreba u području djelovanja udruga građana Grada Koprivnice za 2026. godinu (u daljnjem tekstu: Program) sadržan je u odredbama članka 32. stavka 1. i članka 33. stavka 1. Zakona o udrugama („Narodne novine“ broj 74/14, 70/17, 98/19 i 151/22) i u Zakonu o Hrvatskom crvenom križu („Narodne novine“ broj 71/10 i 136/20), kojima je propisano da jedinice lokalne samouprave financiraju i ugovaraju provedbu programa i projekata od interesa za opće dobro na temelju provedenog javnog poziva, na temelju posebnog propisa o financiranju javnih potreba ili na temelju pojedinačnih zahtjeva tijekom godine. Člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21) utvrđena je nadležnost Gradskog vijeća Grada Koprivnice za donošenje općih akata.

**II. Ocjena stanja i osnovna pitanja koja se uređuju pojedinim aktima i objašnjenje pojedinih odredbi**

Sukladno iskazanim potrebama građana i dosadašnjih aktivnosti udruga, najvažnija područja djelovanja udruga su rad s djecom, mladima, i roditeljima, rad s hrvatskim braniteljima iz Domovinskog rata i članovima njihovih obitelji, razvoj kapaciteta udruga, unapređenje kvalitete života osoba s invaliditetom, skrb o starijim osobama, promicanje zdravog načina života i zaštita zdravlja, socijalna skrb, promicanje i zaštita ljudskih prava i sloboda, zaštita okoliša i prirode, zaštita potrošača, zaštita i uzgoj životinja, afirmacija i unaprjeđenje volonterizma, rad sa sudionicima Drugog svjetskog rata i civilnim invalidima rata, promicanje rada Crvenog križa te rad s nacionalnim manjinama.

Programom javnih potreba u području djelovanja udruga građana Grada Koprivnice za 2026. godinu utvrđuju se javne potrebe koje obuhvaćaju djelatnosti, programe i aktivnosti od interesa za Grad Koprivnicu, s ciljem poticanja građana na aktivno uključivanje i sudjelovanje u razvoju lokalne zajednice te razvoj kvalitete života građana Grada Koprivnice.

Članak 1. utvrđuje ciljeve koji se žele postići ovim Programom u lokalnoj zajednici.

Članak 2. utvrđuje izvor financiranja Programa.

Članak 3. utvrđuje korisnike financiranja Programa.

Članak 4. propisuje glavne aktivnosti obuhvaćene financiranjem kroz program javnih potreba u području djelovanja udruga građana.

Članak 5. sadrži opis glavnih aktivnosti javnih potreba u području djelovanja udruga građana.

Člankom 6. utvrđuju se planirana financijska sredstva i načini financiranja javnih potreba u području djelovanja udruga građana.

Člankom 7. propisuju se načini praćenja i izvještavanja financiranja javnih potreba u području djelovanja udruga građana.

Članak 8. propisuje gdje će se objaviti ovaj Program i da će stupiti na snagu s 1. siječnja 2026. godine.

**III. Potrebna sredstva za provedbu akta**

Sredstva za provedbu Programa planirana su Proračunom Grada Koprivnice za 2026. godinu u iznosu od 281.020,00 EUR i to u sklopu aktivnosti A301901, A301902, A301903, A301907, A301909, A301905, A301904, A301908.

Slijedom navedenog, predlaže se Gradskom vijeću Grada Koprivnice donošenje Programa javnih potreba u području djelovanja udruga građana Grada Koprivnice za 2026. godinu.

|  |  |  |
| --- | --- | --- |
| Nositelj izrade: Predlagatelj akata: |  |  |
| Upravni odjel za društvene djelatnosti |  |  |
| SLUŽBENICA OVLAŠTENA ZA  PRIVREMENO OBAVLJENJE POSLOVA  PROČELNIKA: GRADONAČELNIK: |  |  |
| Ida Bakrač Mišel Jakšić |  |  |
|  |  |  |